dh-unibe/image-text_koenigsfelden-charters-post-1500 huggingface dataset:
Allen den, die disen brief ansehent lesent odˀ hoͤrent lesen, kùnde und vˀgihe ich, Ruͤdine von
Windesch, der durlùchtign̄ fùrstin, froͧwun Agnesen, wilant kùniginn ze Ungˀn, minˀ gnaͤdigen froͧwen, vogt, das
ich ze Brugg vor dem Obˀntor an offenˀ straͧs zegericht saz und an minˀ gnaͤdigen froͧwen stat und da kam fùr
mich fùr offen gericht der edelkneht Wˀnher Truchsez von Wildegg und vˀjach, da vor mir und offem gericht,
das er Hartmans, sins bruͦder, saͤligen, kinde vogt waͤre, ✳ und das er einen teil in der Eychhalden gemachet hette,
da ward erteile uf den eyt und mit gesamnottˀ urteilde, das hette nit kraft, er soͤlte den vorgen̄ sins bruͦder kinden
einen andˀn vogt erloͧben, da mit si iren teile uf nemen soͤlten. da erloͧbt der vorgenant Wˀnhˀ Truchsez sins bruͦdˀ kinden
einen andˀn vogt zenemend und vˀzehe sich der vorgen̄ Wˀnhˀ Truchsez vor gericht der vorgenanten sins bruͦdˀ kinde
vogtie und namen da die vorgenanten, Hartmans, saͤligen, des Truchsezen, kint vor mir und offem gericht und als
erteilt wart ze vogt den edeln kneht Cuͦnraten von Wolon, und namen do die vorgenanten kint mit ir erweltes
vogtes gunst und guͦten willen den nidˀen teile der Eychhalden wider die Buͦchhaldun. ✳ ich, der vorgenant Cuͦnrat
von Wolon, vˀgihe oͧch offenlich an disen brief, das ich mit rechtˀ urteilde der vorgenanten kinde vogt worden bin,
und dar umb zuͦ einem vesten urkùnde und waren sichenheit aller der vorgeschribn̄ dingen, wan ich, der
vorgen̄ Ruͤdine von Windesch, eigehn insigel nit enhan, so hat gebetten der edelkneht Cuͦnrat von Wolon,
der vorgen̄ kinde vogt, und an ir stat den erbˀen man Gerung von Altwis, das er sin insigel henkt an
disen brief. ich, der vorgen̄ Gerung von Altwis, vˀgih, das, ich durch bette willen des edelnknehtes Cuͦnratz
von Wolon, der vorgenanten kinde vogt, und an ir stat min insigel geheket han an disen brief, und oͧch
der vorgenant Cuͦnrat von Wolon, durch einˀ meren sicherheit der vorgeschribn̄ dingen, so han ich min
insigel gehenket an disen brief. hie bi was Jenni Tegˀvelt, Hans Meigˀ, Heini Gebistorf, Uͦli Kamerˀ, Hug
von Kienberg, Hans Albreht und Albrecht, sin bruͦdˀ. dirr brief wart geben ze Brugg an dem naͤchstē
guͦtemtag vor des heiligen crùtzes abent ze herbest, als es erhoͤhet wart, do man zalt von gottes gebùrt
drùzehenhundˀt fùnfzig jar, dar nach in dem achtoden jar.
Königsf. 279
279
✳ K ✳
B ✳ 12 ✳
Staatsarchiv
AARGAU
Nͦ✳ 2 ✳
wist über
Eichhalden drye ✳ brief wie si zuͦ unsn̄
handen komen ist